CELEX: 32019D2098
Language: hr
Date: 2019-11-28 00:00:00
Title: Provedbena Odluka Komisije (EU) 2019/2098 оd 28. studenoga 2019. o privremenim zahtjevima u pogledu zdravlja životinja za pošiljke proizvoda životinjskog podrijetla namijenjenih prehrani ljudi podrijetlom iz Unije i na povratku u nju nakon što im je zabranjen ulazak u treću zemlju (priopćeno pod brojem dokumenta C(2019) 8092) (Tekst značajan za EGP)

9.12.2019   
               
               
                  HR
               
               
                  Službeni list Europske unije
               
               
                  L 317/111
               
            
         PROVEDBENA ODLUKA KOMISIJE (EU) 2019/2098
         оd 28. studenoga 2019.
         o privremenim zahtjevima u pogledu zdravlja životinja za pošiljke proizvoda životinjskog podrijetla namijenjenih prehrani ljudi podrijetlom iz Unije i na povratku u nju nakon što im je zabranjen ulazak u treću zemlju
         (priopćeno pod brojem dokumenta C(2019) 8092)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. točku 5. treću alineju,
         budući da:
         
                     (1)
                  
                  
                     Direktivom 2002/99/EZ utvrđuju se opća zdravstvena pravila za životinje kojima se uređuje unošenje iz trećih zemalja u Uniju proizvoda životinjskog podrijetla namijenjenih prehrani ljudi. Točnije, njome se predviđa da Komisija donese pravila o određenim vrstama unošenja tih proizvoda. Zdravstvena pravila za životinje utvrđena tom direktivom ne utječu na pravila o veterinarskim pregledima utvrđena u Direktivi Vijeća 97/78/EZ (2) i primjenjuju se istodobno s njima.
                  
               
                     (2)
                  
                  
                     Direktivom 97/78/EZ utvrđuju se pravila o organizaciji veterinarskih pregleda pošiljaka proizvoda životinjskog podrijetla koji ulaze u Uniju iz trećih zemalja, uključujući proizvode obuhvaćene područjem primjene Direktive 2002/99/EZ. Člankom 15. Direktive 97/78/EZ propisuje se da države članice pod određenim uvjetima odobravaju ponovni uvoz takvih proizvoda ako ih je odbila treća zemlja. Ti uvjeti uključuju zahtjeve certificiranja te su namijenjeni zaštiti javnog zdravlja i zdravlja životinja.
                  
               
                     (3)
                  
                  
                     Uredbom (EU) 2017/625 Europskog parlamenta i Vijeća (3) Direktiva 97/78/EZ stavljena je izvan snage s učinkom od 14. prosinca 2019. Tom je uredbom uspostavljen novi pravni okvir za službene kontrole i druge službene aktivnosti za provjeru ispravne primjene zakonodavstva Unije koje se odnosi na poljoprivredno-prehrambeni lanac. Njome se, među ostalim, utvrđuju pravila o službenim kontrolama pošiljaka proizvoda životinjskog podrijetla koji ulaze u Uniju, uključujući hranu. Osim toga, Uredbom (EU) 2016/429 Europskog parlamenta i Vijeća (4) stavljena je izvan snage Direktiva 2002/99/EZ, s učinkom od 21. travnja 2021. Uredbom (EU) 2016/429 utvrđuju se pravila za sprečavanje bolesti životinja, uključujući pravila za ulazak u Uniju proizvoda životinjskog podrijetla. Pravila utvrđena u tim dvjema uredbama primjenjuju se paralelno, no dok su pravila iz Uredbe (EU) 2017/625 horizontalne prirode, pravila iz Uredbe (EU) 2016/429 više su sektorski usmjerena jer se odnose na zdravlje životinja.
                  
               
                     (4)
                  
                  
                     Dopunska pravila sad su utvrđena Delegiranom uredbom Komisije (EU) 2019/2074 (5) u skladu s Uredbom (EU) 2017/625 za provedbu službenih kontrola pošiljaka životinja i robe podrijetlom iz Unije i na povratku u Uniju nakon što im je zabranjen ulazak u treću zemlju. Cilj je tih dopunskih pravila provjeriti usklađenost vraćenih pošiljaka s, među ostalim, zahtjevima u pogledu zdravlja životinja, pri čemu upućuju na te zahtjeve kako su utvrđeni u Unijinim zdravstvenim pravilima za životinje. Ta se delegirana uredba primjenjuje od 14. prosinca 2019., u skladu s datumom primjene Uredbe (EU) 2017/625.
                  
               
                     (5)
                  
                  
                     Aktima Komisije za provedbu Direktive 2002/99/EZ trenutačno nisu utvrđeni posebni zahtjevi u pogledu zdravlja životinja za ponovni ulazak u Uniju proizvoda životinjskog podrijetla koji su izvezeni iz Unije i kojima je zabranjen ulazak u treću zemlju. Stoga je potrebno utvrditi posebne zahtjeve u pogledu zdravlja životinja za ponovni ulazak u Uniju pošiljaka proizvoda životinjskog podrijetla namijenjenih prehrani ljudi koji su izvezeni iz Unije i kojima je zabranjen ulazak u treću zemlju kako bi se osigurala pravna sigurnost u vezi sa zahtjevima u pogledu zdravlja životinja koji se primjenjuju na te pošiljke i ublažili mogući rizici za zdravlje životinja nakon 14. prosinca 2019., odnosno nakon stavljanja izvan snage Direktive 97/78/EZ.
                  
               
                     (6)
                  
                  
                     Osobito istovar, skladištenje i ponovni utovar tih proizvoda u trećim zemljama ne bi trebali dovesti do rizika od širenja i unošenja u Uniju patogena određenih bolesti životinja navedenih u Prilogu I. Direktivi 2002/99/EZ.
                  
               
                     (7)
                  
                  
                     Osim izvornih dokumenata koje je izdalo nadležno tijelo države članice izvoza, trebalo bi dopustiti i provjeru podrijetla pošiljaka proizvoda životinjskog podrijetla namijenjenih prehrani ljudi na temelju elektroničkog ekvivalenta izvornog službenog certifikata podnesenog u sustavu za upravljanje informacijama za službene kontrole iz članka 131. Uredbe (EU) 2017/625 (IMSOC), koji je uspostavljen Provedbenom uredbom Komisije (EU) 2019/1715 (6).
                  
               
                     (8)
                  
                  
                     Trebalo bi dopustiti prijevoz pošiljaka proizvoda životinjskog podrijetla namijenjenih prehrani ljudi koji su vraćeni u Uniju nakon što im je zabranjen ulazak u treću zemlju do mjesta odredišta u Uniji ako je nadležno tijelo mjesta odredišta u Uniji pristalo primiti tu pošiljku.
                  
               
                     (9)
                  
                  
                     Potrebno je osigurati da pošiljke proizvoda životinjskog podrijetla namijenjenih prehrani ljudi koji se vraćaju u Uniju nakon što im je zabranjen ulazak u treću zemlju stignu na svoje mjesto odredišta u Uniji. Stoga bi se na praćenje prijevoza i prispijeća takvih pošiljaka od granične kontrolne postaje prispijeća u Uniju do objekta na mjestu odredišta trebali primjenjivati postupovni zahtjevi utvrđeni u Delegiranoj uredbi Komisije (EU) 2019/1666 (7).
                  
               
                     (10)
                  
                  
                     Zahtjevi u pogledu zdravlja životinja utvrđeni ovom Provedbenom odlukom trebali bi se primjenjivati do 21. travnja 2021. jer se od tog datuma primjenjuju Uredba (EU) 2016/429 i Delegirana uredba Komisije o zdravstvenim pravilima za životinje koja se odnose na ulazak u Uniju određenih životinja, zametnih proizvoda i proizvoda životinjskog podrijetla iz trećih zemalja ili područja te na njihovo kretanje i rukovanje njima nakon ulaska u Uniju.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            
               1.   Nadležno tijelo na graničnoj kontrolnoj postaji odobrava ulazak u Uniju pošiljaka proizvoda životinjskog podrijetla, definiranih u članku 2. stavku 4. Direktive Vijeća 2002/99/EZ, podrijetlom iz Unije i na povratku u nju nakon što im je zabranjen ulazak u treću zemlju ako su ispunjeni sljedeći zahtjevi:
               
                           (a)
                        
                        
                           uz pošiljku je priložen izvorni službeni certifikat ili dokument koji je izdalo nadležno tijelo države članice izvoza ili njegov elektronički ekvivalent podnesen u sustavu za upravljanje informacijama za službene kontrole iz članka 131. Uredbe (EU) 2017/625 (IMSOC), koji je uspostavljen Provedbenom uredbom (EU) 2019/1715, ili njegova ovjerena kopija;
                        
                     
                           (b)
                        
                        
                           uz pošiljku je priložena izjava nadležnog tijela mjesta odredišta u Uniji kojom se potvrđuje da je suglasno primiti pošiljku i u kojoj je navedeno mjesto odredišta za njezin povratak u Uniju;
                        
                     
                           (c)
                        
                        
                           uz pošiljku je priložen jedan od sljedećih dokumenata u kojem se navodi razlog zabrane ulaska u treću zemlju i, prema potrebi, mjesto i datum istovara, skladištenja i ponovnog utovara u trećoj zemlji te sljedeće informacije:
                           
                                       i.
                                    
                                    
                                       u slučaju spremnika ili paketa s netaknutom izvornom plombom, izjavu subjekta odgovornog za pošiljku kojom se potvrđuje da je prijevoz obavljen pod uvjetima primjerenima za tu vrstu proizvoda životinjskog podrijetla i da sadržaj pošiljke nije promijenjen tijekom prijevoza; ili
                                    
                                 
                                       ii.
                                    
                                    
                                       službenu izjavu nadležnog tijela ili drugog javnog tijela treće zemlje kojom se potvrđuje da su ispunjeni zahtjevi iz točke (d);
                                    
                                 
                     
                           (d)
                        
                        
                           ako su proizvodi životinjskog podrijetla istovareni u trećoj zemlji, nadležno tijelo ili drugo javno tijelo treće zemlje potvrdilo je da:
                           
                                       i.
                                    
                                    
                                       proizvodi životinjskog podrijetla nisu bili podvrgnuti nikakvom drugom rukovanju osim istovara, skladištenja i ponovnog utovara u trećoj zemlji;
                                    
                                 
                                       ii.
                                    
                                    
                                       tijekom istovara, skladištenja i ponovnog utovara u trećoj zemlji provedene su učinkovite mjere za sprečavanje kontaminacije proizvoda životinjskog podrijetla uzročnicima bolesti koji uzrokuju prenosive bolesti životinja navedene u Prilogu I. Direktivi 2002/99/EZ;
                                    
                                 
                                       iii.
                                    
                                    
                                       tijekom istovara, skladištenja i ponovnog utovara u trećoj zemlji nijedno mjesto istovara, skladištenja i ponovnog utovara u trećoj zemlji nije podlijegalo ograničenjima kretanja u vezi sa zdravljem životinja zbog prenosivih bolesti životinja navedenih u Prilogu I. Direktivi 2002/99/EZ.
                                    
                                 
                     
            
               2.   Odstupajući od stavka 1. točke (a), u slučajevima kada dokumentaciju iz te odredbe nije izdalo nadležno tijelo države članice izvoza, podrijetlo pošiljke provjerava se na drugi način na temelju dokumentiranih dokaza koje je dostavio subjekt odgovoran za pošiljku.
            
            
               3.   Nadležno tijelo na graničnoj kontrolnoj postaji prati prijevoz do odredišta i prispijeće na mjesto odredišta pošiljke proizvoda životinjskog podrijetla u skladu s člancima 2. i 3. Delegirane uredbe Komisije (EU) 2019/1666.
            
         
         
            Članak 2.
            Ova Odluka primjenjuje se od 14. prosinca 2019. do 21. travnja 2021.
         
         
            Članak 3.
            Ova je Odluka upućena državama članicama.
         
         
            Sastavljeno u Bruxellesu 28. studenoga 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 18, 23.1.2003., str. 11.
         
            (2)  Direktiva Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (SL L 24, 30.1.1998., str. 9.).
         
            (3)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).
         
            (4)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).
         
            (5)  Delegirana uredba Komisije (EU) 2019/2074 od 23. rujna 2019. o dopuni Uredbe (EU) 2017/625 Europskog parlamenta i Vijeća u pogledu pravila o posebnim službenim kontrolama pošiljaka određenih životinja i robe podrijetlom iz Unije i na povratku u nju nakon što im je zabranjen ulazak u treću zemlju (SL L 316, 6.12.2019., str. 6.).
         
            (6)  Provedbena Uredba Komisije (EU) 2019/1715 оd 30. rujna 2019. o utvrđivanju pravila za funkcioniranje sustava za upravljanje informacijama za službene kontrole i njegovih sistemskih komponenata (Uredba o IMSOC-u) (SL L 261, 14.10.2019., str. 37.).
         
            (7)  Delegirana uredba Komisije (EU) 2019/1666 оd 24. lipnja 2019. o dopuni Uredbe (EU) 2017/625 Europskog parlamenta i Vijeća u pogledu uvjeta za praćenje prijevoza pošiljaka određene robe od granične kontrolne postaje prispijeća do objekta u mjestu odredišta u Uniji te za praćenje njihova prispijeća u taj objekt (SL L 255, 4.10.2019., str. 1.).